[bookmark: _GoBack]נספח 15: מידע על סוגי תמיכה לדיון הצוות הרב-מקצועי בהרכב סל התמיכות של התלמיד

15.1	מידע על מקצועות הבריאות והטיפול באמצעות אומנויות 

מדינת ישראל
משרד החינוך
המנהל הפדגוגי
אגף א' חינוך מיוחד

פירוט תמיכות מסוג טיפול
מידע לצורך הדיון בצוות הרב-מקצועי בהרכב הסל האישי של התלמיד (פילוח תמיכות)

תמיכה מסוג טיפול ניתנת על ידי מטפלים ממקצועות הבריאות - פיזיותרפיה, קלינאות תקשורת וריפוי בעיסוק - וכן על ידי מטפלים באמצעות אומנויות - אומנות חזותית, ביבליותרפיה, דרמה, מוזיקה, פסיכודרמה ותנועה. סוגי התמיכות שהתלמיד מקבל נקבעים בדיון הצוות-הרב מקצועי, הכולל את התלמיד ואת הוריו (פילוח תמיכות). 
מטרת מסמך זה היא לתאר את תחומי ההתערבות הטיפולית של כל מקצוע, כדי לסייע לצוות הרב-מקצועי בבחירת מענים טיפוליים המותאמים למאפייני התלמיד ולצרכיו. 
הטבלאות שלהלן כוללות פירוט של קשיים ראשוניים/עיקריים, המקבלים מענה על ידי כל אחד מהמקצועות. עם זאת, יש קשיים הדורשים התייחסות של יותר ממקצוע אחד, כדי לתת מענה מקיף ככל האפשר, כגון עצמאות בפעילויות יום-יום בסיסיות, מיומנויות חברתיות, כישורי תקשורת, תפקודים ניהוליים ועוד. 
בהחלטה על סוג התמיכה יש לקחת בחשבון שכדי להחליט על מענה טיפולי במקצוע זה או אחר די בכך שרק חלק מהקשיים המתוארים להלן יבואו לידי ביטוי אצל התלמיד. חשוב להדגיש כי הפירוט שלהלן אינו תחליף להערכה המקצועית, שיש לקיים בתחילת הטיפול.
פיזיותרפיה

	תחום ההתערבות הטיפולית
	דוגמאות לקשיים

	השתתפות בפעילות מוטורית בבית הספר, כגון בשיעורי חינוך גופני, במשחק בחצר ובפעילויות פנאי
	קושי בחקירה ובהתנסויות מוטוריות; למידה מוטורית איטית; קושי בהשתתפות בשיעורי חינוך גופני, בפעילויות הדורשות מיומנויות מוטוריות או בפעילויות חוץ-בית-ספריות; הימנעות משימוש במתקני חצר; העדפת פעילות יושבנית; כוח ירוד; טונוס לא תקין (נמוך, גבוה או משתנה); התעייפות מהירה וסיבולת נמוכה; קושי ביציבה ויציבה לקויה

	ניידות במסגרת ומחוצה לה
	קושי במערכת התנועה ובמערכת עצב-שריר-שלד הגורם להגבלה בניידות; קושי בהליכה ובירידה ובעלייה במדרגות; קושי במעברים ובשמירה על שיווי משקל; קצב איטי; צורך באבזרי ניידות, כגון הליכון, קביים או כיסא גלגלים

	הנגשה פיזית לתלמידים עם מוגבלויות מוטוריות מתוך היכרות עם האבחנה 
	צורך בהנגשות פיזיות התואמות צרכים מיידיים ו/או עתידיים; צורך בהתאמות אישיות שונות, כגון במאחזי יד, במעקים, בשיפועים ובגובה השולחן של התלמיד

	ישיבה מותאמת, הנגשה והתאמה של סביבת הלימודים
	צורך בתמיכות ובהתאמות מיוחדות ללמידה ולישיבה בסביבות שונות; קושי בישיבה לאורך זמן; צורך בהתאמות של ציוד כגון כיסא גלגלים, כיסא התלמיד, שולחן התלמיד, כיסא שירותים, עמידון או מנוף

	עצמאות בפעילויות יום-יום הדורשות שליטה מוטורית
	קושי בתנועה וביציבה בפעילויות יום-יומיות (למשל: קושי בשימוש בשירותים, קושי באכילה, בלעיסה ובבליעה)



קלינאות תקשורת

	תחום ההתערבות הטיפולית
	דוגמאות לקשיים 

	תקשורת חברתית
	קושי בהבעת רצונות וצרכים, בנקיטת יוזמה ובהיענות תקשורתית, כגון קושי ביצירה של קשר חברי בזמני פנאי ובהתמדה בו, קושי בהשתתפות במשחק ובפעילויות בקבוצת השווים; קושי בהבנת מצבים חברתיים ובפרשנותם, בהשתתפות בשיחה חברתית ובדיון לימודי; צורך באמצעי תקשורת שאינם מילוליים (תקשורת תומכת וחליפית - תת"ח)

	שפה (דבורה וכתובה): הבנה והבעה של שפה
	קושי בהבנת תוכן ומבנים תחביריים שונים ובהבנת הנקרא/הנשמע, כגון הבנת הטקסט והמסר הסמוי בו;  בהכללה ובהפשטה, בפתרון בעיות ובמיומנויות חשיבה מסדר גבוה; קשיי שיום, שליפה וארגון מסר מילולי; שיבושים מורפו-תחביריים; קשיים במודעות פונולוגית ומורפולוגית, כגון הטיית פעלים, גזירה וידע על תכונות הכתיב בעברית; קושי בתיאור חוויה ובהבעה חופשית; קשיים בשטף קריאה, בכתיב ובאיות ובהבעה בכתב, כגון במתן תשובה מנומקת ובניסוח חוויה; קושי בשימוש בשפה פנימית ובגמישות בחשיבה לצורך תכנון התנהלות וגיוס משאבי קשב וזיכרון שמיעתי במהלך ביצוע מטלת שפה ותקשורת

	דיבור
	מובנות דיבור ירודה, קשיי היגוי, גמגום; קשיים באיכות הקול; הימנעות מדיבור

	אכילה ותפקודי פה
	קשיי לעיסה, נגיסה, אכילת מרקמים שונים ובליעה; קושי בתפקודי פה כגון העברת האוכל מצד לצד בפה; הימנעות מהשתתפות בפעולות הקשורות לאכילה (בחירה, שיח, אכילה בפומבי וכו')

	שמיעה
	צורך בשיקום שמיעתי, בתפעול מכשירי שמיעה ובשימוש בהם; צורך בהנגשת הסביבה הלימודית עקב קשיי אקוסטיקה או קשיי האזנה; תפיסת דיבור לקויה



ריפוי בעיסוק

	תחום ההתערבות הטיפולית
	דוגמאות לקשיים

	השתתפות בפעילויות במוסד החינוכי ובסביבה הביתית
	קשיים בתפקוד והימנעות מפעילות במוסד החינוכי ומפעילות בסביבת הבית; קשיים בביצוע פעולות בהתאם לגיל ולדרישות הסביבה כגון קושי לשחק במשחקי חצר והימנעות מציור, מכתיבה וממשחק חברתי

	התאמות סביבה, התאמות טכנולוגיות ואבזרי עזר
	צורך בהתאמות של הסביבה הלימודית והמשחקית; צורך בהתאמות אישיות לתלמיד בטכנולוגיות המסייעות ללמידה, במשחק, בניידות בישיבה ובפעילות חוץ-בית-ספרית

	עצמאות בפעילויות יום-יום בסיסיות ומורחבות
	קשיים בשמירה על היגיינה אישית; קושי בביצוע עצמאי בפעולות של התלבשות, נעילת נעליים ואכילה; קשיים בתפעול מכשירים ואבזרי עזר; קשיים בפעילויות של אחזקת בית, הכנת ארוחה קלה ועוד; קשיים בניידות מחוץ לבית

	השתתפות בלמידה
	קשיים בתפקודים ניהוליים כגון קשיים בהתארגנות, בזיכרון עבודה, ביוזמה לפעולה, בשימור מאמץ לאורך זמן, בקשב; ); קושי במוכנות ללמידה בבית הספר ובלמידה בגן; קושי בתפקוד גרפו-מוטורי, ברכישת הכתיבה ובביצוע מטלות כתיבה; קושי במיומנויות מוטוריות וסנסוריות בבסיס הלמידה כגון ישיבה לאורך זמן וגזירה; צורך בהתאמות בתחום הלמידה והכתיבה

	משחק ופעילויות פנאי
	קושי במיומנויות מוטוריות וסנסוריות בבסיס המשחק כגון משחק בהפסקה, משחקי חצר, משחקי שולחן; קושי במשחק חברתי בהתאם לגיל, בהשתתפות בפעילות פנאי חברתית, בכישורי משחק בהתאם לגיל, בנקיטת יוזמה ובהצטרפות למשחק; קשיים ניהוליים המשפיעים על ההשתתפות במשחק כגון קשיים בהתארגנות בזמן ובהתארגנות עם ציוד

	ויסות חושי
	הימנעות מפעילות על רקע רגישות חושית; חיפוש חושי וצורך מתמיד במגע; צורך בהתאמה של סביבה חושית וגרייה חושית; בררנות באכילה ובמגע עם חומרים; קשיים באבחנה תחושתית

	לתלמידים בוגרים: הכנה לחיי עבודה, לדיור בקהילה, לשירות צבאי
	קשיים בייצוג עצמי; קושי בניהול זמן ובעמידה במטלות מורכבות; קושי במסוגלות תעסוקתית ובשמירה על בטיחות, על בריאות ועל הביטחון האישי; צורך בהתאמות בסביבת העבודה ובמגורים עצמאיים



טיפול באמצעות אומנויות*

	תחום ההתערבות הטיפולית
	דוגמאות לקשיים

	דימוי עצמי וערך עצמי 
	חשש להתבטא; ביטול עצמי; רתיעה מהשתתפות בפעילויות לימודיות וחברתיות; קושי במסוגלות עצמית שמובילה לחוסר תפקוד

	ביטוי רגשי
	הימנעות משיתוף; תגובה רגשית בעוצמות שאינן מותאמות למצב; שינויים פתאומיים במצב הרוח; אדישות למתרחש; טווח רגשות מצומצם; הפרעות באכילה

	התמודדות עם אבל, עם אובדן ועם טראומה 
	עצב תמידי; סגירות; אדישות למתרחש; קשיי שינה; אכילה בררנית במיוחד; סף גירוי נמוך לשינויים בסביבה; תגובות לא מותאמות; מחשבות חודרניות; התנהגות מוקצנת ומסוכנת

	התמודדות עם חרדה/דיכאון
	הימנעות מהשתתפות בפעילות; קשיי שינה; קשיי פרדה מההורים; תלות והיצמדות; רתיעה ממגע ומקשר; פאסיביות

	הסתגלות
	התנגדות למסגרת, לסמכות ולגבולות; סף תסכול נמוך; קושי במעברים; ריבוי היעדרויות

	קשרים בין-אישיים וכשירות חברתית
	קושי בקריאת מצבים חברתיים ובפענוח שלהם; קושי להשתלב בקבוצת השווים; חוסר במיומנויות חברתיות; קושי בהתאפקות; תגובות לא הולמות לאחרים; קושי בהבנת האחר (TOM); פגיעה מכוונת בזולת; התנהגות מינית לא הולמת

	דחיית סיפוקים ושליטה עצמית
	קושי במצבי תחרות ובהפסד; תגובות אימפולסיביות; שימוש באלימות פיזית או מילולית; קושי בלקיחת אחריות; תגובה מונעת מרגש ולא מהיגיון; האשמת האחר

	הזנחה או התעללות במשפחה/בקהילה
	אלימות; התנהגות מינית לא הולמת; פגיעה בזולת; פגיעה בבעלי חיים; אי-קבלת סמכות; התנהגויות של סיכון עצמי

	טיפול משלים להתערבות נפשית בקהילה
	מצבים נפשיים קיצוניים, המחייבים מענה טיפולי על ידי מומחה בקהילה, שבהם חוות דעת המומחה קובעת שטיפול בתוך מערכת החינוך משמש תמיכה משלימה וחיונית.



* במצבי קיצון, שבהם נדרש טיפול נפשי על ידי מטפל מומחה לתחום הייחודי, או שנדרשת אחזקה טיפולית של מערך בריאות הנפש, יש לדון בצוות הרב-מקצועי ולהתייעץ עם גורם מוסמך, כדי לקבל החלטה אם להעביר את הטיפול בתלמיד אל גורמי טיפול מקצועיים מתאימים בקהילה. מצבי קיצון לדוגמה: מצבים מסכני חיים, אובדנות, הפרעות אכילה, מחלות נפש, פגיעות מיניות.
פירוט נוסף על כל המקצועות מופיע בחוברת "קווים מנחים לעבודת מטפלים ממקצועות הבריאות ומטיפול באמצעות אומנויות במערכת החינוך" באתר אגף א' לחינוך מיוחד – "מקצועות הבריאות".


15.2	מידע על ניתוח התנהגות ועל התערבות בגישה הקוגניטיבית-ההתנהגותית 

מדינת ישראל
משרד החינוך
המנהל הפדגוגי
אגף א' חינוך מיוחד

פירוט תמיכות: ניתוח התנהגות והתערבות בגישה הקוגניטיבית-ההתנהגותית - CBT
מידע לצורך הדיון בצוות הרב-מקצועי בהרכב הסל האישי של התלמיד (פילוח תמיכות)

תמיכות לתלמידים עם מוגבלויות שונות המתמודדים עם קשיי התנהגות ניתנות על ידי מנתחי התנהגות ו/או על ידי עובדי הוראה מוסמכים מתחום הטיפול הקוגניטיבי-ההתנהגותי - CBT. תמיכות אלה נכללות במערך התמיכות שהתלמיד יכול לקבל בהתאם לצרכיו, והן נקבעות בדיון של הצוות-הרב מקצועי, הכולל את התלמיד ואת הוריו (פילוח תמיכות). 
מטרת מסמך זה היא לתאר את התמיכות הניתנות לתלמיד בתחומים שפורטו לעיל כדי לסייע לצוות הרב-מקצועי בבחירת מענים המותאמים למאפייני התלמיד ולצרכיו. הטבלאות שלהלן כוללות פירוט של הקשיים העיקריים המקבלים מענה על ידי כל אחת מהתמיכות. 
בהחלטה על סוג התמיכה יש לקחת בחשבון שכדי להחליט על מענה זה או אחר די בכך שרק חלק מהקשיים המתוארים להלן יבואו לידי ביטוי אצל התלמיד. חשוב להדגיש כי הפירוט שלהלן אינו תחליף להערכה המקצועית שיש לקיים בתחילת ההתערבות.

תמיכה באמצעות התערבות בגישה של ניתוח התנהגות

	תחומי ההתערבות החינוכית
	דוגמאות לקשיים

	בנייה והפעלה של תוכניות התערבות לקידום מיטבי של מיומנויות אישיות וחברתיות המקדמות את היחיד ומאפשרות לו התנהלות תקינה בסביבה החינוכית; הערכה וניתוח של הפרופיל התפקודי של התלמיד; הנחיית הצוות החינוכי והטיפולי המלווה את התלמיד; הפחתה ומניעה של קשיי התנהגות; ביסוס אקלים מיטבי בסביבת התלמיד


	מצבים שכיחים להופעת התנהגויות מאתגרות לשינוי
· קושי בישיבה לאורך זמן בעת מפגש/שיעור פרונטלי
· קושי בהתמודדות עם משימה בזמן עבודה עצמאית
· קושי בהפסקה של פעילות מהנה 
· קושי בארגון של סביבת הלמידה ושל האבזרים הנדרשים
· קושי במצבים מתסכלים ובמצבים הדורשים איפוק
התנהגויות מאתגרות המופיעות בשכיחות גבוהה
· התנהגות משתנה בעוצמות קיצוניות המתבטאת בהתפרצויות זעם, במלל שאינו מותאם, בהתחצפות למבוגרים, בסרבנות  ובבריחה מכיתת הלימוד
· פגיעה גופנית ו/או מילולית של התלמיד בעצמו או באחרים 
· הימנעות מכניסה לכיתה או יציאה מהכיתה בתדירות גבוהה במהלך השיעור
· סירוב להשתתפות או הימנעות מהשתתפות בלמידה ובפעילויות בית-ספריות במהלך תקופות ארוכות בשנת הלימודים (סרבנות פסיבית)
· התנהגות בניגוד לכללי בית הספר והפרה קיצונית של הוראות צוות החינוכי
· סירוב להגעה לבית הספר או הימנעות ממנה באופן סדיר 


	קידום מיומנויות חברתיות והפנמת נורמות וערכים (באמצעות הנחיית הצוות והתערבות כיתתית ואישית)
	מצבים שכיחים להופעת התנהגויות מאתגרות לשינוי
· מצבים חברתיים מתסכלים, כגון הפסד וניצחון, המתנה בתור, צורך בשיתוף פעולה עם חברים 
התנהגויות מאתגרות המופיעות בשכיחות גבוהה
· תגובה קיצונית או בלתי-מותאמת להקשר מבחינת העוצמה, שימוש במלל שאינו הולם, התרחקות ממקום האירוע ו/או הפעלה של אלימות מילולית/פיזית
· קושי ביצירה ובייזום של קשרים חברתיים, בהתמדה בקשר ובשימורו
· הימנעות ממצבים חברתיים והתבודדות בזמן השיעור וההפסקה
· התעלמות מרצונות, מצרכים ומרגשות של האחר
· קושי בהשתלבות בפעילויות חברתיות והתנהגות בלתי-מותאמת לפעילות
· השתלטות כוחנית על מהלך משחק והפעלת אלימות במהלך סיטואציות חברתיות רבות
· עימותים מרובים עם חברים במהלך משחק 
· התגרות מרובה באחרים במהלך פעילויות מובנות או בזמן משחק חופשי 

	פיתוח מיומנויות עצמאות, התארגנות וניהול עצמי (הנחיה לסביבה, התערבות אישית)
	מצבים שכיחים להופעת התנהגויות מאתגרות לשינוי
· קושי במעבר בין השיעורים השונים ובין השיעורים להפסקות במהלך היום 
· קושי במעקב אחר ההוראות הניתנות בכיתה ובביצוען  
· קושי בפתרון בעיות  
התנהגויות מאתגרות המופיעות בשכיחות גבוהה
· איחורים, פאסיביות, סרבנות לעבודה בכיתה
· תגובה בעוצמה שאינה מותאמת להקשר, התנהגות שאינה מותאמת לפתרון הבעיה



תמיכה באמצעות התערבות בגישה הקוגניטיבית-ההתנהגותית - CBT

	תחום ההתערבות החינוכית
	דוגמאות לקשיים

	פיתוח תגובות התנהגותיות מותאמות למצבי שגרה ולמצבי מצוקה והקניית מיומנות של שליטה עצמית
	· התנהגות המשתנה מרגיעה לאי-שקט, לעיתים ללא גירוי ברור לסובבים ו/או תגובה בעוצמות רגשיות שאינן מותאמות למצב, כגון התפרצויות זעם, התכנסות, חלימה בהקיץ, קושי בריכוז, קושי בהשלמת פעולות עד תומן, הבעת דאגה באופן בלתי-מותאם למצב, הימנעות מלמידה ו/או מהשתתפות חברתית, בריחה, בכי ושימוש בהתנהגויות טקסיות
· פגיעה גופנית ו/או מילולית של התלמיד בעצמו או באחרים 
· קושי באיפוק ובדחיית סיפוקים 
· בלבול בין דחפים מידיים לבין מטרות אישיות לטווח ארוך או עימות ביניהם 
· הפגנת התנהגות תלותית וקושי בהתנהלות עצמאית בהתאם לגיל

	פיתוח מיומנות לוויסות רגשי ולהפחתת עוררות גופנית
	· הבעת רגשות באופן קיצוני או בלתי-מותאם לנסיבות מבחינת עוצמה או תוכן, במצבים כגון קושי לימודי, הפסד, פחד או קונפליקט חברתי
· שינויים פתאומיים במצב הרוח
· הבעת טווח מצומצם של רגשות; מיעוט בהבעת שמחה, עניין או סקרנות
· קושי בזיהוי רמזים רגשיים אצל האחר
· קושי בייצוב הרגשות השליליים ובחזרה לתפקוד

	פיתוח מיומנויות חברתיות לניהול יחסים בין אישיים מיטביים
	· קושי ליזום, ליצור ולשמר קשרים חברתיים
· פרשנות לא נכונה של מצבים חברתיים או הימנעות ממצבים חברתיים הנתפסים כמאיימים
· תקשורת לא יעילה עם בני הגיל, דלות במיומנויות השיח, קושי בהתייחסות לרצונות, לצרכים ולרגשות של האחר
· קושי בהשתלבות בפעילויות חברתיות
· קושי בגילוי הדדיות ואמפתיה לאחר

	פיתוח דפוסים לחשיבה מקדמת ולהתמודדות עם מחשבות טורדניות, כגון גמישות בחשיבה ופרשנות חליפית למצבים יום-יומיים; הקניה של מיומנויות לקבלת החלטות ולפתרון בעיות
	· פרשנות מוטעית של מצבים יום-יומיים 
· נטייה להנמכת הערך העצמי
· ניבוי שלילי של העתיד, ניבוי קטסטרופות
· שימוש בדפוסי חשיבה נוקשים והבעת מחשבות טורדניות הגוזלות זמן ומפריעות לתפקוד
· קושי בהגדרת בעיה, תפיסת הבעיה בחומרה ותגובה בעוצמה רגשית שאינה מותאמת לנסיבות, קושי באיתור מגוון הצעות לפתרון הבעיה, לעיתים בחירה בפתרון שאינו יעיל
· קושי בחיזוי ההשלכות של ההתנהגות

	חיזוק תחושת הערך העצמי וטיפוח מסוגלות עצמית, אופטימיות ותקווה
	· חוסר אמון ביכולות ובחוזקות אישיות
· הבעת חוסר אמון בסובבים
· אימוץ סטיגמה עצמית שלילית, הכללת ביטויי המוגבלות על כל תחומי החיים 



